Bitcoin har blitt over en tusenlapp dyrere på én uke

Kina kan ha løftet bitcoin til dyreste kurs siden august 2014.

BITCOIN TIL HIMMELS: Bitcoin-prisen er på det dyreste siden august 2014. Bildet er tatt av en bitcoin-kiosk i California i 2014, sist bitcoinprisen var rundt 600 dollar. Vis mer byoutline Foto: Jeff Chiu Ap

Publisert: Oppdatert: 8. juni 2016 07:20 , Publisert: 8. juni 2016 06:45

Kursen for den virtuelle valutaen har steget kraftig de siste ukene, og er på vei mot 600 dollar per bitcoin.

Onsdag morgen koster en bitcoin 574,90 dollar, ifølge Coindesk.

Man må tilbake nesten to år, til august 2014, for å finne et høyere kursnivå mot dollar.

Den sterkeste kursutviklingen foregikk fra fredag 27. mai til fredag 3. juni, da bitcoin-kursen steg fra 453 dollar til 591 dollar.

I perioden ble altså én bitcoin 138 dollar eller 1.132 kroner dyrere, og utgjør en prisøkning på ukebasis på over 30 prosent.

Finnes svaret i Asia?



Kursutviklingen har vært relativt stabil det siste året, og det finnes ingen nyhetshendelser som åpenbart kan knyttes til kurshoppet de seneste ukene.

Dette er bitcoin Bitcoin er en virtuell internettvaluta, som ikke eksisterer som fysiske sedler og mynter, men kun digitalt i databaser. I motsetning til konvensjonelle valutaer som kroner eller pund så er bitcoins helt desentralisert og hverken utstedt eller regulert av noen sentralbank eller tilsynsmyndighet. Pengene «utstedes» ved at et dataprogram lager nye bitcoins. Programmet har en åpen kildekode som alle kan sjekke. Brukerne kan generere nye bitcoins ved å utføre «mining», gruveutvinning, dette ved å stille datakraft tilgjengelig for nettverket. Ved å løse kompliserte matematiske utregninger (algoritmer) som Nakamotos originalprogram genererer, belønnes man med nyutstedte mynter. Jo mer datakraft du tilbyr systemet, jo større sjanse har du for å finne gull i din «gruvedrift». De fleste brukerne benytter imidlertid allerede eksisterende bitcoins i omløp, snarere enn å «grave etter gull» selv. Vis mer vg-expand-down

– Jeg har ikke plukket opp noen gode forklaringer. Det er spekulasjoner om prisoppgangen er knyttet til kjøp fra Kina, sier analytiker i Menon Economics, Torbjørn Bull-Jenssen, til E24.

Bull-Jenssen sikter til én av hovedforklaringene som trekkes frem i internasjonale medier, nemlig at den lave tilliten til lokale valutaer i Asia fører til oppkjøp, ifølge CNBC.

Det antas at Kina er blant de viktigste bitcoin-markedene i verden. Begrensede investeringsmuligheter og frykt for videre nedskrivning av den kinesiske valutaen yuan, pekes på som en viktig årsak til at etterspørselen etter bitcoins øker.

Tidligere har man sett at bitcoin-kursen er korrelerende til makroøkonomiske hendelser i Kina, som da Kina nedskrev valutaen yuan i august i fjor.

«Ingen» vet hvorfor bitcoin-kursen stiger



Men mistilliten til yuan er isolert sett ikke tilstrekkelig til å sende opp bitcoin-kursen over 30 prosent i løpet av få dager, selv om andre alternative investeringsobjekter har steget i verdi i samme periode.

Gullprisen har til sammenligning bare steget 2,39 prosent i løpet av uken, og kostet mandag 1.243,82 dollar per unse.

Dollaren, som er blant de store valutaene gull og bitcoins handles i, har i samme periode blitt noe svekket mot de fleste valutaer. Senest på grunn av sjokkerende svake tall fra arbeidsmarkedet fredag og svekket tro på renteheving i USA i juni og juli.

Det har vært et gjennomgående problem med bitcoin at markedet sjeldent har en anelse om årsaken til store valutabevegelser.

– Det er en gjennomgående problem med valutamarkedet generelt. Man finner ofte forklaringer for bevegelsene i media, men sjekker man nøye etter, ser man at informasjonen ofte lenge forut bevegelsen var kjent for markedet, sier Bull-Jenssen.

Les også Australsk politi auksjonerer bort bitcoins

Kraftige valutabevegelser i 2013

Bitcoins er en virtuell valuta som oppsto på tampen av det forrige tiåret, og er basert på avansert kryptografi. Valutaen «utvinnes» i et begrenset tempo, hvilket skal hindre ukontrollert inflasjon.

Selv om bitcoin-kursen har vært relativ stabil det siste året, slet bitcoin-valutaen med stor volatilitet i 2013 og 2014.

JA TIL BITCOIN: Stadig flere butikker aksepterer bitcoin som betalingsmiddel. Her fra en butikk i Toronto. Vis mer byoutline Foto: Mark Blinch Reuters

I desember 2013 forsvant 40 prosent av bitcoin-verdien i løpet av tre døgn mellom 4. og 7. desember. 4. desember satt bitcoin kursrekord med 1.147 dollar. Bare tre dager senere hadde prisen falt til 694 dollar.

I midten av desember kom et nytt bratt fall, da valutaen falt med 40 prosent fra 879 dollar til 522 dollar mellom 15. og 18. desember.

Årsaken til det kraftige kursfallet var blant annet at Kina innførte en rekke restriksjoner på kjøp av bitcoins.

Den historisk høye bitcoin-verdien i desember i 2014 har markedet ikke vært i nærheten av å bevitne siden.

– Valutaen er mye mer stabil, og bærer større preg av finansiell modenhet som finansielt objekt. Det er et dypere og større marked for bitcoin, med mer omsetning. Markedet har kommet lenger i price discovery av valutaen, altså hva en fornuftig likevektspris er.

– Men det er typisk at stabilitet kan danne grunnlaget for fremtidig ustabilitet, sier Bull-Jenssen.

STORT I KINA: Administrerende direktør Bobby Lee i BTC China, Kinas eldste bitcoin-børs. Kinesiske investorer har siden 2013 spekulert i bitcoins. I slutten av 2013 forbød kinesiske myndigheter innskudd i bitcoins med yuan. Forbudet ble opphevet i 2014. Vis mer byoutline Foto: Peter Parks Afp

Frykter investorer kaster seg inn



Innslaget av spekulanter er blitt mindre, men Bull-Jenssen frykter spekulanter fristes til å investere i bitcoin ved større bevegelser.

– Kraftig prisvekst kan føre til at spekulantene kommer tilbake, og det vil gi et ekstra oppadgående press på prisen. Man kan få et skifte mellom perioder med stabilitet som brått går over i ustabilitet. Det kan gi et selvforsterkende feedback.

Både det europeiske finanstilsynet og det norske finanstilsynet gikk i 2013 ut med advarsler mot å kjøpe bitcoins.

Les også Går storfiskene for bitcoins?

Les også Hevdet han var bitcoin-skaper - nå sier han unnskyld

Les også Slutten for store banker?

Her kan du lese mer om Bitcoin